V. Veteška, podpredseda NR SR: (2006-04-19):
A. Blajsko, poslanec: Vážený pán predsedajúci, panie poslankyne, páni poslanci. Prezident Slovenskej republiky pán Ivan Gašparovič na moju veľkú ľútosť vrátil svojím rozhodnutím č. 1729/2006 z 5. apríla 2006 zákon zo 16. marca 2006, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov. Pán prezident vyslovil pochybnosti o súlade novely s niektorými ustanoveniami zákona č. 281/1997 Z. z. o vojenských obvodoch v znení neskorších predpisov a zákona č. 221/1996 Z. z. o územnom a správnom usporiadaní Slovenskej republiky v znení neskorších predpisov. Svoje pochybnosti zdôvodnil tým, že v súčasnosti nie je vojenský obvod Javorina zrušený nariadením vlády a teda nemôže byť na jeho území obnovená obec Ľubické kúpele na neskoršie obdobie a to ani schválením zákona, teda. Zároveň v prípade opätovného schválenia novely zákona Národnou radou Slovenskej republiky navrhuje posunutie termínu účinnosti ustanovenia o obnove obce Ľubické kúpele na neskoršie obdobie a jeho spojenie s dátumom zániku vojenského obvodu. Vážený poslanecký zbor, vrátená novela zákona len čiastočne napráva krivdy spôsobené obyvateľom obce Ľubické kúpele vzniknuté v päťdesiatych rokoch minulého storočia pri viacnásobnom vysťahúvaní obyvateľov obce Ľubické kúpele, ktoré bolo vykonané po zriadení vojenského obvodu Javorina. K jednotlivým námietkam pána prezidenta preto pokladám za potrebné uviesť nasledovné. Po prvé, vláda Slovenskej republiky má v zákone č. 281/1997 zmocnenie zriaďovať vojenský obvod, meniť hranice vojenského obvodu alebo zrušiť vojenský obvod. Na obnovenie alebo zriadenie obce z územia vojenského obvodu ani jeho časti vláda Slovenskej republiky zákonné zmocnenie nemá. Vrátená novela zákona preto vypĺňa vzniknutú medzeru v legislatívnom poriadku Slovenskej republiky, keď umožňuje obnoviť z časti územia vojenského obvodu Javorina obec, pričom k zániku samotného vojenského obvodu nedochádza. Právo vlády Slovenskej republiky meniť hranice vojenského obvodu podzákonnou normou zostáva zachované. Nadobudnutím účinnosti novely zákona sa katastrálne územie Ľubické kúpele včleňuje, vyčleňuje z vojenského obvodu Javorina, stáva sa samosprávnym územím v zmysle § 2 ods. 1 zákona č. 221/1996 Z. z. a obec Ľubické kúpele samostatným správnym celkom v zmysle § 4 ods. 2 zákona č. 221/1996 Z. z. nezávislým od správneho celku vojenský obvod Javorina. Podľa § 2 zákona č. 281/1997 Z. z. je vojenský obvod územný a správny celok slúžiaci na zabezpečenie úloh obrany štátu. Tieto úlohy sú však dnes do značnej miery narušené, pretože na území vojenského obvodu sú rozsiahle nehnuteľnosti a práva k nim, ktoré už od roku 1994 nie sú vo vlastníctve štátu, tak ako to vyžaduje znenie § 5 ods. 1 zákona č. 281/1997 Z. z. Rýchlym tempom pokračuje aj priebežná likvidácia zariadení a pozemných stavieb slúžiacich v minulosti pre výcvik vojsk slovenskej armády. Navyše, územie vojenského obvodu prestalo byť od začiatku tohto roka strážené. Vzhľadom na uvedenú úpravu územného a správneho usporiadania Slovenskej republiky a stav zabezpečovania úloh obrany štátu na území vojenského obvodu považujem pochybnosti pána prezidenta o možnosti obnovenia obce Ľubické kúpele z časti územia vojenského obvodu Javorina zákonom za neopodstatnené. Po druhé, posunutie účinnosti ustanovenia o obnove obce Ľubické kúpele považujem za nevhodné a kontraproduktívne, pretože podľa zákona č. 281/1997 Z. z. sa územie zanikajúceho vojenského obvodu rozdelí medzi existujúce obce. K dátumu zániku vojenského obvodu Javorina však obec Ľubické kúpele existovať nebude. Pre tých, ktorí neboli prítomní pri poslednom predkladaní tohto návrhu len, len trošku dokumentácie. Obec Ľubické kúpele vznikla odčlenením od obce Ľubica 1. 1. 1950. Odčlenenie bolo logickým výsledkom viac ako storočnej úpornej, avšak neúspešnej snahy jej slovenských obyvateľov o harmonické spolužitie s obyvateľmi obce Ľubica. Ďalší rozvoj už samostatnej obce zastavil vznik vojenského obvodu Javorina k 1. 2. 1952. Nasledovali tvrdé opatrenia voči obyvateľom obce vrcholiace ich vysťahovaním z obce, týchto obyvateľov z obce. Vojenská správa nevyplatila našim občanom žiadne finančné náhrady, ani neposkytla sľúbené prostriedky na opravy pridelených skonfiškovaných budov, ktoré boli rozpadnuté. Boli v neobývateľnom stave. Preto sa aj 210 rodín s deťmi vrátilo späť do svojich obydlí do Ľubických kúpeľov a následne v júni 1955 boli títo občania opäť násilne vysťahovaní. Pretože do vojenského obvodu nebolo začlenené celé katastrálne územie Ľubické kúpele, obec podľa zákona č. 169/1949 Zb. o vojenských obvodoch de iure nezanikla, avšak de facto neexistovala. Opätovne osídliť územie otcov a dedov vyjadrili pôvodní, ešte teda žijúci obyvatelia obce, ich deti a vnuci formou petičnej akcie, ktorú podpísalo 400, teda 745 občanov. V petícii je ustanovená osoba pre styk s orgánmi verejnej správy. Vojenský obvod Javorina sa skladá zo samostatných katastrálnych území Blažov, Ihla, Levočská dolina, Sypková a Ľubické kúpele. Obnovená obec vzniká na katastrálnom území Ľubické kúpele. Pred chvíľou, keď sme začínali rokovanie súčasnej Národnej rady, tohto pléna, sme tu videli skladanie sľubu dvoch poslancov. Ja si pamätám takisto na svoj, svoje skladanie sľubu poslanca. Bol som oslovený touto skupinou občanov, ktorí chcú odškodniť, chcú napraviť krivdy a práva minulosti. Ak niekto tvrdí, že obec neexistovala, je to nezmysel. Existovala a sú tu dotknuté osoby. Prijal som len to, že ako verejná osoba v záujme pomoci zriadiť túto pôvodnú obec, chcem vás, vážené kolegyne a kolegovia, požiadať o podporu tohto návrhu. Ďakujem vám za pozornosť.